
Monokristályos napelemek minősítési módszerei

Kutatásom során egy újfajta, tetőcserépre integrálható napelem panelek gyártási
paramétereinek a hatását vizsgálom a kész termék minőségére vonatkozóan. A napelem
klasszikus monokristályos szilíciumon alapul, amely még mindig a legjobb teljesítmény-ár
arányt nyújtja a piacon fellelhető technológiák közül, így az átlagfogyasztó számára is
megfizethető. A napelemek több alegységből készülnek laminálás útján, ennek eredménye az
építőanyagra való integrálásra kész panel.
A kutatás célja az integrálásra kész panel terhelhetőségének vizsgálata. Erre azért van szükség,
mert a panel csak akkor tekinthető környezetbarátnak, ha gyártásához felhasznált energiát
legalább visszatermeli és minél hosszabb élettartammal rendelkezik. Utóbbi fő oka, hogy a Föld
az elektronikai célú szilíciumra nézve zárt rendszer, előbb-utóbb el fog fogyni, a napelemek
újrahasznosíthatóságára pedig jelenleg még nincs mód. Nem mindegy hát, hogy mennyi ideig
tudnak üzemelni. A hosszútávú működés és a minőség biztosítása érdekében egy olyan
tesztsorozatot hoztunk létre, amelyekkel a panelek minősítése alkalmassá válik. A tesztek
során, mind az alapanyagokat, mind a kész termékeket vizsgáljuk. Alapanyag szinten az egyedi
tulajdonságok, például összetétel, szakítószilárdság, vagy keménység mérése a cél, cellaszinten
pedig az egész rendszert érő behatásokat (mechanikai, kémiai, környezeti) vizsgáljuk, amelyek
a teljesítményt és ezáltal a hatásfokot hátrányosan érinthetik. A mérések során a fő minősítést
egy folyamatos megvilágítással dolgozó teljesítménymérővel mérjük.



